R1 miljoen vir inligting oor moord op Kinnear | Netwerk24
Deur Maygene De Wee 20 September 2020 11:56
Forensics for Justice is gestig deur die privaat speurder en korrupsievegter, Paul O'Sullivan.
Sarah Trent van Forensics for Justice het gesê hulle het nog nooit so 'n groot beloning aangebied nie. "Maar ons besef as die polisie nie die saak gaan oplos nie, is Suid-Afrika verlore."
Sy het gesê dat hulle nie net kan toekyk hoe goeie polisielede, mense wat elke dag hul lewens waag om Suid-Afrika veilig te maak, uitgemoor word nie.
"Wat met lt.kol. Charl Kinnear, een van Suid-Afrika se beste speurders gebeur het, mag nie weer gebeur nie. Kom hulle weg met die moord is ons verlore."
Mense met inligting kan dit aan sarah.trent@forensicsforjustice.org stuur. Trent het gesê dat alle en enige inligting vertroulik hanteer sal word en het die versekering gegee dat niemand die e-posse sal kan onderskep nie.
Kinnear is Vrydag voor sy huis in Sidneyvale, Bishop Lavis op die Kaapse Vlakte deur 'n onbekende man in 'n rooi-kappietop doodgeskiet.
Die man het hom meer as vyf keer geskiet en die meeste van die koeëls was in sy lyf.
Kinnear het pas by die huis gekom, sy oudste seun Carlisle (24) gebel en hom gevra om sy motor uit die oprit te trek sodat hy kan intrek.
Dertig sekondes later het sy seun skote gehoor. Sy pa het op die toneel in sy voertuig gesterf.
Navrae oor die beloning en of hulle die hulp verwelkom is aan brig. Vish Naidoo, nasionale polisiewoordvoerder, gerig. Hy het gesê hy sien Hangwani Mulaudzi, Valke-woordvoerder, is aangehaal dat hy kennis daarvan ontken. "Ek weet ook niks oor dit nie," het Naidoo gesê.